钦定古今图书集成/明伦汇编/氏族典/第301卷 > 《廖用贤尚友录》 > 梁御
## 钦定古今图书集成/明伦汇编/氏族典/第301卷 > 《廖用贤尚友录》 > 梁御

按《周书梁御传》，“御字善通，其先安定人也。后因官北
边，遂家于武川，改姓为纥豆陵氏。高祖俟力提，从魏
太祖征讨，位至扬武将军、定阳侯。御少好学，进趋详
雅。及长，更好弓马。尔朱天光西讨，知御有志略，引为
左右，授宣威将军、都将。共平关右，除镇西将军、东益
州刺史、第一领民酋长，封白水县伯，转征西将军、金”
紫光禄大夫。后从贺拔岳镇长安。及岳被害，御与诸
将同谋翊戴太祖。从征侯莫陈悦，迁武卫将军。太祖
既平秦陇，方欲引兵东下，雍州刺史贾显持两端，通
使于齐神武。太祖微知其意，以御为大都督、雍州刺
史，领前军先行。既与显相见，因说显，显即出迎太祖。
御遂入镇雍州，授车骑大将军、仪同三司。大统元年，
转右卫将军，进爵信都县公。寻授尚书右仆射，加侍
中、开府仪同三司，进爵广平郡公。出为东雍州刺史。
为政举大纲而已，民庶称焉。四年，薨于州。谥曰武昭。